## La Generalitat invertix més d’1,5 milions d’euros per a la rehabilitació de carreteres del Baix Segura i el Baix Vinalopó

*** La directora general d’Infraestructures ha explicat que “estos treballs garantiran la sostenibilitat del ferm de les carreteres afectades”
* Es veuran millorades carreteres que connecten municipis com Orihuela, Bigastro, Algorfa, Almoradí, Rojales, Elx i Santa Pola**

La Conselleria de Medi Ambient, Infraestructures i Territori ha iniciat els treballs de rehabilitació del ferm dels trams més degradats de diverses carreteres autonòmiques de la zona sud d’Alacant, a les comarques del Baix Segura i el Baix Vinalopó.

La Conselleria de Medi Ambient, Infraestructures i Territori invertix 1.538.975 euros en obres que s’executaran en el context del contracte de conservació, adequació i manteniment de les infraestructures de transport de la Generalitat en la zona Alacant Sud. Els treballs que ja han començat tenen un termini d’execució previst de quatre mesos.

La directora general d’Infraestructures i Projectes Urbans, María José Martínez Ruzafa, ha explicat que “estos treballs permetran garantir la sostenibilitat del ferm de les carreteres afectades en detindre la degradació dels paviments”. “De manera paral·lela, es millora la seguretat en la conducció en incrementar la textura superficial de la capa de redolament i, amb això, l’adherència entre el pneumàtic i el paviment”, ha matisat la directora general.

En concret, al Baix Segura s’intervindrà en els trams més degradats de les carreteres CV-870 i CV-930 en el terme municipal d’Orihuela. Se seguirà amb una actuació que afecta tant el tram inicial de la CV-925 com el tram inicial de la CV-95 a Orihuela i Bigastro i, finalment, es duran a terme els treballs de rehabilitació de ferm en la CV-920 al seu pas per Algorfa, Almoradí i Rojales.

**Actuacions**

En la carretera CV-870, dotada d’una plataforma de 9 metres d’ample, s’actuarà entre el PK 0+200 i el PK 2+900, tram que mesura 2.700 metres. El pressupost d’estes obres ascendix a 238.639,90 euros.

En la carretera CV-930, dotada d’una plataforma de 10 metres d’ample, s’actuarà entre el PK 3+900 i el PK 6+600, en una longitud de 2.700 metres. El pressupost de les obres d’este tram ascendix a 241.709 euros.

Així mateix, en la carretera CV-95, s’actuarà en el tram inicial, en una longitud de 2.370 metres en la travessia de Correntías d’Orihuela, així com en un altre tram de 1.360 metres de longitud, ja en el terme de Bigastro. Per la seua part, en el primer tram de la carretera CV-925, els treballs es duran a terme en una longitud de 250 metres. El pressupost de les obres d’estos tres trams ascendix a 487.027 euros. També s’estan duent a terme actuacions en la carretera CV-920, al llarg de 5.800 metres amb un pressupost de 393.943 euros.

D’altra banda, al Baix Vinalopó s’intervindrà en la carretera CV-865 en dos trams, un en el terme municipal d’Elx, i l'altre al seu pas per Santa Pola. En el tram d’Elx, de 935 metres de longitud, la carretera té una calçada bidireccional amb una secció de 10 metres d’ample de plataforma que cal condicionar i en el de Santa Pola, de 550 metres de longitud, la carretera CV-865 es troba desdoblada i es condicionaran les dos calçades, de 7 metres d’ample cada una. El pressupost de les obres d’estos dos trams ascendix a 177.652 euros.

Fecha: 24/09/2024